Arkistokuva. Kuva: Heikki Uusitalo

Noin kymmenen suomalaismiehen porukan epäillään pahoinpidelleen kahta turvapaikanhakijamiestä Oulun Hönttämäessä. Poliisin mukaan pahoinpitely tapahtui Kuusamontien ja Kaartintien linja-autopysäkin läheisyydessä kahden ja puoli kolmen välillä perjantain ja lauantain välisenä yönä.

Heikinharjun vastaanottokeskukseen matkalla olleet turvapaikanhakijat olivat tulossa Hönttämäkeen linja-autolla Oulun keskustasta viiden turvapaikanhakijan seurueessa. Bussipysäkin lähellä odotelleet, entuudestaan tuntemattomat miehet ryhtyivät pahoinpitelemään kahta miestä hakkaamalla ja potkimalla. Seurueen muut jäsenet ehtivät juosta pakoon.

Pahoinpitelyä oli edeltänyt huutelua, kertoo rikoskomisario Jussi Hyrkäs Oulun poliisilaitokselta.

Oulun poliisi pyytää havaintoja Hönttämäessä perjantain ja lauantain välisenä yönä liikkuneesta miesporukasta. Miehet olivat pukeutuneet tummiin vaatteisiin.

Poliisi epäilee miesten syyllistyneen kahteen pahoinpitelyyn.

Havainnoista pyydetään ilmoittamaan Oulun poliisin vihjepuhelimeen: 0295 416 194 tai sähköpostitse: vihjeet.oulu@poliisi.fi.